**projektas**

**reg. Nr. T-244**

**2.14. darbotvarkės klausimas**

**Pasvalio rajono savivaldybės taryba**

|  |  |  |
| --- | --- | --- |
| sprendimas | | |
| **Dėl pasvalio rajono savivaldybės tarybos 2012 m. GEGUŽĖS 30 d. sprendimo Nr. T1-142 „Dėl PASVALIO RAJONO VIEŠŲJŲ VIETŲ PASKELBIMO NERŪKYMO ZONOMIS“ pakeitimo** | | |
| 2022 m. gruodžio d. | Nr. | T1- |
| Pasvalys | | |

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu ir 4 dalimi, 18 straipsnio 1 dalimi, Lietuvos Respublikos tabako, tabako gaminių ir su jais susijusių gaminių kontrolės įstatymo 19 straipsnio 3 dalimi, atsižvelgdama į Pasvalio rajono savivaldybės Neigiamų socialinių veiksnių prevencijai koordinuoti komisijos 2022 m. spalio 27 d. protokolą Nr. TN-2, Pasvalio rajono savivaldybės taryba nusprendžia:

1. Pakeisti Pasvalio rajono savivaldybės tarybos 2012 m. gegužės 30 d. sprendimą Nr. T1-142 „Dėl Pasvalio rajono viešųjų vietų paskelbimo nerūkymo zonomis“:
   1. Pakeisti sprendimo 1 punktą ir jį išdėstyti taip:

„1. Paskelbti nerūkymo zonomis šias vietas ir teritorijas: sporto bei kultūros įstaigas ir jų teritorijas, Vytauto Didžiojo aikštę Pasvalio mieste, Senojo Pasvalio tilto prieigas bei Lėvens upės pakrantėje ties Pasvalio Šv. Jono Krikštytojo bažnyčios tvora esančią teritoriją, Svalios ir Lėvens upių santaką prie paminklo B. Brazdžioniui, aikštę prie paminklo Žygimantui Augustui, Petro Vileišio gatvėje esantį skverelį, Joniškėlio miesto aikštę prie paminklo G. Petkevičaitei-Bitei, Joniškėlio miesto Vytauto g. atkarpą nuo mokyklos iki seniūnijos pastato, Smegduobių parką Pasvalio mieste, Autobusų stoties, esančios Pasvalio mieste, teritoriją ir dengtas rajono autobusų stoteles, vaikų žaidimo aikšteles, paplūdimius (sezono metu), esančius Pasvalio miesto ir rajono teritorijoje.“

1.2. Pakeisti sprendimo 3.2 papunktį ir jį išdėstyti taip:

„3.2. Pasvalio rajono savivaldybės administracijos direktorių organizuoti paskelbtų nerūkymo zonų ženklinimą Pasvalio rajone, pastatant įspėjamuosius ženklus, pažymėti ženklais ar užrašais vietas rūkantiems asmenims.“

2. Nustatyti, kad:

2.1. šis sprendimas skelbiamas rajono laikraštyje „Darbas“, Pasvalio rajono savivaldybės interneto svetainėje [www.pasvalys.lt](http://www.pasvalys.lt);

2.2. apie priimtą sprendimą raštu informuojamas Panevėžio apskrities vyriausiasis policijos komisariatas.

Sprendimas gali būti skundžiamas Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

1. Teisėtvarkos ir visuomeninių organizacijų – **atidėti, nesvarstyti;**
2. Socialinių reikalų, sveikatos ir aplinkos apsaugos **– įsigaliojimo data nuo 2023-03-01;**
3. Švietimo, kultūros ir sporto **– 1 p. įtraukti Svalios parką ir Kryžių slėnį;**
4. Biudžeto, ekonomikos ir kaimo reikalų **– įsigaliojimo data nuo 2023-03-01.**

Parengė

Socialinės paramos ir sveikatos skyriaus

vyriausioji specialistė (Savivaldybės gydytoja) Renata Nevulytė, Suderinta DVS Nr. RTS-273

Pasvalio rajono savivaldybės tarybai

**AIŠKINAMASIS RAŠTAS**

**Dėl pasvalio rajono savivaldybės tarybos 2012 m. GEGUŽĖS 30 d. sprendimo Nr. T1-142 „Dėl PASVALIO RAJONO VIEŠŲJŲ VIETŲ PASKELBIMO NERŪKYMO ZONOMIS“ pakeitimo**

**2022-12-02**

Pasvalys

1. **Sprendimo projekto rengimo pagrindas.**

Sprendimo projektu siūloma Pasvalio rajono savivaldybėje viešosiose vietose esančias nerūkymo zonas papildyti naujomis nerūkymo zonomis.

Lietuvos Respublikos įstatymai savivaldybių taryboms suteikia galimybę daugelį su tabako ir alkoholio kontrole susijusių klausimų, spręsti savarankiškai. Vadovaujantis Lietuvos Respublikos tabako, tabako gaminių ir su jais susijusių gaminių kontrolės įstatymo 19 straipsnio 3 dalimi, Savivaldybių tarybos turi teisę uždrausti rūkyti viešose (parkuose, skveruose ir kt.) ir kitose jų valdymo kompetencijai priklausančiose vietose.

Pasvalio rajono savivaldybės Neigiamų socialinių veiksnių prevencijai koordinuoti komisijos sprendimu, Savivaldybės internetiniame puslapyje [www.pasvalys.lt](http://www.pasvalys.lt) buvo paskelbta gyventojų apklausa „Naujų nerūkymo zonų paskelbimas Pasvalio rajone“. Apklausoje dalyvavo 85 asmenys. Apibendrinus apklausos duomenis paaiškėjo kad, Pasvalio rajono gyventojai norėtų kad papildomai viešose vietose nerūkymo zonomis būtų paskelbtos šios teritorijos:

1. Senasis Pasvalio tiltas (kur stovi Antanėlio skulptūra) (Nepriklausomybės g. 2, Pasvalys) – 80 balsų
2. Petro Vileišio gatvė (nuo Vyšnių gatvės iki P. Vileišio gimnazijos) – 70 balsų
3. Aikštė prie paminklo Žygimantui Augustui (Vilniaus g. 3, Pasvalys) – 68 balsai
4. G. Petkevičaitei-Bitei pastatyto paminklo aikštė (Vytauto ir G. Petkevičaitės-Bitės gatvių sankryža, Joniškėlis) – 66 balsai
5. Lėvens upės pakrantė ties Pasvalio Šv. Jono Krikštytojo bažnyčios tvora (šalia angelų skulptūrų) (Vytauto Didžiojo a. 5, Pasvalys) – 65 balsai
6. Svalios ir Lėvens upių santaka, B. Brazdžionio paminklo aikštė (Nepriklausomybės g. 3, Pasvalys) – 65 balsai
7. Svalios parkas („Šveicarija“, Svalios g., prie Svalios upės, Pasvalys) – 60 balsai
8. Karpių dvaro teritorija (Joniškėlio miesto seniūnija) – 58 balsai
9. Žalsvojo šaltinio teritorija (Kalno g. 18, Pasvalys) – 53 balsai
10. Socialinių paslaugų centro parkas (Senosios klebonijos parkas, kitoje pusėje Lėvens upės ties senuoju tiltu) (Joniškėlio g. 1, Pasvalys) – 51 balsas
11. Pasvalio kultūros ir poilsio parkas (Dvareliškių g., Pasvalys) – 51 balsas
12. Kryžių slėnis (šalia Via Baltica, Diliauskai) – 45 balsai
13. Pumpėnų parkas prie seniūnijos administracinio pastato (šalia Ąžuolyno a. 1, Pumpėnai) – 42 balsai
14. Pušaloto seniūnijoje buvęs senosios mokyklos stadionas (J. Biliūno ir Šulinio gatvių sankryža, Pušalotas) – 41 balsai

Atsižvelgdama į apklausos rezultatus ir siekdama užtikrinti vaikų ir suaugusiųjų teises į sveiką aplinką be tabako dūmų, Neigiamų socialinių veiksnių prevencijai koordinuoti komisija 2022 m. spalio 27 d. posėdžio metu nusprendė teikti sprendimo projektą dėl papildomų nerūkymo zonų paskelbimo Pasvalio rajono savivaldybės teritorijoje. Kadangi rūkymas yra žalingas ne tik pačiam rūkančiajam, bet ir aplinkiniams, siūlome uždrausti rūkyti tose vietose, kur laisvalaikį leidžia vaikai, šeimos, ar tiesiog gyventojai poilsiauja. Tai sudarys sąlygas šių vietų lankytojams būti švarioje aplinkoje be tabako dūmų.

**2. Sprendimo projekto tikslai ir uždaviniai.**

Papildomai paskelbti nerūkymo zonomis šias Pasvalio rajono savivaldybės vietas ir teritorijas: Senojo Pasvalio tilto prieigas bei Lėvens upės pakrantėje ties Pasvalio Šv. Jono Krikštytojo bažnyčios tvora esančią teritoriją, Svalios ir Lėvens upių santaką prie paminklo B. Brazdžioniui, aikštę prie paminklo Žygimantui Augustui, Petro Vileišio gatvėje esantį skverelį, Joniškėlio miesto aikštę prie paminklo G. Petkevičaitei-Bitei, Joniškėlio miesto Vytauto g. atkarpą nuo mokyklos iki seniūnijos pastato.

**3. Kokios siūlomos naujos teisinio reguliavimo nuostatos ir kokių rezultatų laukiama**

Priimtas sprendimo projektas įtakos korupcijai neturės.

**4. Skaičiavimai, išlaidų sąmatos, finansavimo šaltiniai**

Sprendimo projekto įgyvendinimui papildomų lėšų nereikia.

**5.Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti**

Nereikia.

**7. Sprendimo projekto antikorupcinis vertinimas.**

Priimtas sprendimo projektas įtakos korupcijai neturės.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Neigiamų socialinių veiksnių prevencijos koordinuoti komisija, Socialinės paramos ir sveikatos skyriaus vyriausioji specialistė (Savivaldybės gydytoja).

PRIDEDAMA. Neigiamų socialinių veiksnių prevencijai koordinuoti komisijos 2022 m. spalio 27 d. posėdžio protokolas Nr. TNK-2, 3 lapai.

Socialinės paramos ir sveikatos skyriaus

vyriausioji specialistė (Savivaldybės gydytoja) Renata Nevulytė